Broj: 711-I-2154-M-396/22-04-19

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Maria Šiljega, državnog tajnika** **Ministarstvu gospodarstva i održivog razvoja,** za davanje mišljenja Povjerenstva,na 190. sjednici održanoj dana 14. listopada 2022.g. donosi sljedeće

**MIŠLJENJE**

**Sukladno odredbi članka 23. stavka 2. ZSSI-a nema zapreke da se obveznik Mario Šiljeg, državni tajnik Ministarstva gospodarstva i održivog razvoja javi na natječaj te da bude imenovan na funkciju ravnatelja Instituta za vode Josip Juraj Strossmayer, budući da je iz prikupljenih podataka utvrđeno da Ministarstvo gospodarstva i održivog razvoja, tijekom mandata obveznika, nije imalo poslovne odnose niti obavljalo nadzor nad navedenim Institutom kao i da sam obveznik nije sudjelovao u pripremnim radnjama niti procesu njegova osnivanja.**

Obrazloženje

Zahtjev za mišljenjem podnio je Mario Šiljeg, državni tajnik u Ministarstva gospodarstva i održivog razvoja. U Povjerenstvu zahtjev je zaprimljen 30. rujna 2022.g. pod poslovnim brojem 711-U-8062-M-396/22-01-4, povodom kojeg se vodi predmet broj M-396/22.

Člankom 3. stavkom 1. podstavkom 6. ZSSI-a propisano je da su državni tajnici obveznici u smislu navedenog Zakona. Uvidom u Registar obveznika kojeg ustrojava i vodi Povjerenstvo razvidno je da Mario Šiljeg obnaša dužnost državnog tajnika u Ministarstvu gospodarstva i regionalnog razvoja te je stoga isti dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da trenutačno obnaša dužnost državnog tajnika u Ministarstvu gospodarstva i regionalnog razvoja te da je člankom 212. Zakona o vodama („Narodne novine“, broj 66/19 i 84/21) propisano da uredbom Vlada Republike Hrvatske osniva instituciju u području voda s pravnim statusom javne ustanove i pravnim položajem znanstvene organizacije, radi pružanja znanstvene i stručne podrške upravljanju vodama sukladno strategiji upravljanja vodama, odredbama toga Zakona i zakona kojim se uređuje financiranje vodnoga gospodarstva. Nadalje, navodi se da se sredstva za financiranje poslovanja instituta za vode osiguravaju iz financijskog plana Hrvatskih voda, na teret prihoda iz vodnih naknada te da se na institut za vode primjenjuju propisi o znanstvenoj djelatnosti i propisi o ustanovama, osim gdje je tim Zakonom drukčije određeno. Osnivačka prava, u ime Republike Hrvatske, u institutu za vode ostvaruje ministarstvo nadležno za vode. Nadalje, obveznik navodi da je Uredbom o osnivanju Instituta za vode „Josip Juraj Strossmayer“ (Narodne novine, br. 143/21, u daljnjem tekstu: Institut) osnovan navedeni Institut te d je člankom 5. navedene Uredbe propisano da upravno vijeće upravlja Institutom. Obveznik navodi da je navedeno propisano i Statutom Instituta koji je donesen 24. kolovoza 2022. i koji propisuje da upravno vijeće uz ovlasti i obveze propisane osnivačkim aktom obavlja i druge poslove, slijedom čega se Institut neće financirati iz državnog proračuna Republike Hrvatske. Obveznik ističe i kako ravnatelj Instituta nije naveden u katalogu dužnosnika koje navodi Zakon o sprječavanju sukoba interesa („Narodne novine“, br. 143/21). Obveznik stoga postavlja upit može li se javiti na javni natječaj koji će biti objavljen za ravnatelja Instituta te može li, po provedbi postupka javnog natječaja ako bude izabran, biti imenovan na dužnost ravnatelja Instituta u smislu članka 23. ZSSI-a. Obveznik ističe kako će u tom slučaju podnijeti zahtjev Vladi Republike Hrvatske za razrješenje dužnosti državnog tajnika u Ministarstvu gospodarstva i održivog razvoja.

Člankom 18. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da obveze iz članka 18. ovoga Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 2. istoga članka ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da u slučaju iz stavaka 1. i 2. ovoga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 1. Zakona o pravima i obvezama državnih dužnosnika ( „Narodne novine“, broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) propisano je da su državni tajnici državni dužnosnici u smislu tog Zakona.

Člankom 15. stavkom 1. Zakona o pravima i obvezama državnih dužnosnika ( „Narodne novine“, broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Čl. 5. Uredbe o osnivanju Instituta za vode Josip Juraj Strossmayer propisano je da Institutom upravlja Upravno vijeće, dok je člankom 7. iste Uredbe propisano da je ravnatelj voditelj instituta koji predstavlja i zastupa Institut te da za svoj rad odgovara Upravnom vijeću i ministru. Slijedom navedenog, Povjerenstvo ističe kako se funkcija direktora Instituta za vode Josip Juraj Strossmayer ne smatra upravljačkom funkcijom u smislu ZSSI-a te ista ne podliježe ograničenju iz članka 22. stavka 2. ZSSI-a.

Međutim, Povjerenstvo ističe kako je obveznik kao državni tajnik ujedno i državni dužnosnik na kojeg se primjenjuju odredbe Zakona o pravima i obvezama državnih dužnosnika pa tako i pravo na naknadu plaće iz članka 15. stavka 1. navedenog te je stoga navedenu situaciju bilo potrebno ispitati u smislu članka 23. stavka 2. ZSSI-a.

Slijedom navedenog Povjerenstvo je od Ministarstva gospodarstva i održivog razvoja zatražilo podatke je li Ministarstvo, tijekom mandata navedenog obveznika, bilo u poslovnim odnosima ili provodilo nadzorne funkcije nad novoosnovanim Institutom za vode Josip Juraj Strossmayer te ukoliko jest o kakvim se poslovima radilo i je li obveznik Mario Šiljeg, sudjelovao u pripremnim radnjama ili procesu osnivanja navedenog instituta i ukoliko jest u kojem svojstvu.

Ministarstvo je odgovorilo na traženje Povjerenstva navodeći da tijekom mandata obveznika Maria Šiljega nije imalo poslovne odnose s Institutom, niti je nad njime obavljalo nadzorne funkcije, kao i da obveznik nije sudjelovao u pripremnim radnjama niti u samom osnivanju Instituta. Ministarstvo je također navelo da sukladno Uredbi o unutarnjem ustrojstvu Ministarstva gospodarstva i održivog razvoja („Narodne novine“, broj 97/20) nadležna ustrojstvena jedinica Uprava vodnog gospodarstva i zaštite mora obavljati upravne i stručne poslove koji se odnose na neposrednu primjenu zakona, drugih propisa i planskih dokumenata iz područja upravljanja vodama, morem i priobaljem te izradu nacrta prijedloga zakona i drugih propisa. Isto tako, ističe se kako su Strategija upravljanja vodama („Narodne novine“, broj 91/08) iz 2008.g. i Zakon o vodama („Narodne novine“, broj 153/09) iz 2009. g. predvidjeli, odnosno propisali mogućnost osnivanja znanstveno-stručne institucije za vode.

Slijedom navedenog, a s obzirom da iz prikupljenih podataka ne proizlazi da je Ministarstvo tijekom mandata obveznika imalo poslovne odnose i obavljalo nadzor nad Institutom te budući da obveznik nije sudjelovao u radnjama vezanim uz osnivanje Instituta, isti se može javiti na natječaj za ravnatelja te ukoliko bude izabran prihvatiti imenovanje na navedenu funkciju.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mario Šiljeg, elektroničkom dostavom
2. Objava na internetskoj stranici Povjerenstva
3. Pismohrana